لاس انجلس کې د کروناویروس پیښې له یو میلیون واوښتې
د امریکا د متحده ایالاتو د کالیفورنیا ایالت په لاس انجلس ښار او اړونده ساحه کې د کروناویروس پیښې له یو میلیون څخه اوښتې دي. 
د لاس انجلس د عامه روغتیا مدیرې ډاکټز باربارا فیریر په یوه اعلامیه کې ویلي چې: «د لاس انجلس په ساحه کې د بریتانیا د کروناویروس د نوې بڼې شتون ځکه د اندیښنې وړ دی چې همدا اوس زمونږ روغتیایي سیستم د ۷۵۰۰ کوویډ۱۹ ناروغانو د بستري کیدو په وجه سخت تر فشار لاندې دی.» د هغې په وینا لاس انجلس له هغه څه څخه چې په دوبي کې یې اټکل شوی و «په کې د مړینو او بستري شویو کسانو شمیر پنځه چنده شوی دی.» د امریکا د جانس هاپکینز پوهنتون د شمیرو له مخې د امریکا متحده ایالات د کروناویروس د پیښو په خاطر په نړۍ کې لومړی ځای لري چې د یکشنبې تر ورځې جنورۍ ۱۷ پورې په کې ۲۳. ۷ میلیون کسان په دغه ویروس اخته شوي دي. له امریکا وروسته هند په دوهمه درجه کې دی چې لس نیم میلیون کسان په کې په کرونا وبا اخته دي. برازیل د ۸.۴ میلیون پیښو په درلودلو سره دریم دی. د جانس هاپکینز پوهنتون د شمیرو له مخې د یکشنبې تر ورځې په نړۍ کې ۹۴.۵ میلیون کسان په کروناویروس اخته شوي دي. دا پداسې حال کې دي چې شاوخوا د یوې میاشتې راهیسې د امریکا په ګډون د نړۍ په یو شمیر هیوادونو کې د کروناویروس ضد واکسین تطبیق پیل شوی، خو دغه پروسه تر اوسه ورو ده. له بلې خوا ناروی وایي چې د څه دپاسه ۲۵ زاړو کسانو د مړینې علت څیړي چې د فایزر د کروناویروس ضد واکسین کولو وروسته مړه شوي دي. د ناروی د درملو ادارې ویلي چې د ۱۳ کسانو په جسدونو باندې یې ازموینې کړي دي او څرګنده شوې چې د ډیر عمر لرونکو او زړو کسانو په مړینو کې د کروناویروس ضد واکسین جانبي عوارضو رول درلودلی دی. خو روغتیایي مقاماتو ویلي چې دا پدې معنی ندي چې سالم او ځوان کسان دی د واکسین کولو ډډه وکړي.